Predkladacia správa

Ministerstvo výstavby a regionálneho rozvoja SR predkladá uvedený materiál na základe uznesenia vlády SR č. 832/2005, bod C.2 k schválenej prvej verzii Národného strategického referenčného rámca. Na základe tohto uznesenia minister výstavby a regionálneho rozvoja SR v spolupráci s ministerkou práce, sociálnych vecí a rodiny  predkladá do vlády SR materiál, ktorý bude definovať návrhy  priorít jednotlivých  operačných programov v rámci cezhraničnej spolupráce cieľa európska teritoriálna spolupráca pre roky 2007-2013. 

Na základe vyššie uvedeného uznesenia minister životného prostredia SR predkladá samostatný materiál do vlády SR na definovanie predbežných priorít pre budúcu transnacionálnu spoluprácu a taktiež minister hospodárstva  SR predkladá samostatný materiál do vlády SR s cieľom definovania predbežných priorít pre budúcu medziregionálnu spoluprácu. 

Navrhované priority vychádzajú zo schválených priorít programov INTERREG III A pre obdobie 2004-2006. Návrh nasledovných priorít jednotlivých programov nemožno však vzhľadom na momentálny začiatok programovania nového programového obdobia 2007-2013 považovať za definitívny, ale len za predbežný. Definitívne určenie priorít a opatrení musí byť odsúhlasené zvlášť s každým cezhraničným partnerom, pričom tento proces vyžaduje viacnásobné rokovania v rámci pracovných skupín pre nové programové obdobie. Dohodnuté priority sú následne rovnaké pre obidve susediace krajiny.  Všetky uvedené návrhy priorít budú následne rozpracované do jednotlivých opatrení. 

Definitívnu podobu  a názvy jednotlivých priorít a opatrení  budú uvedené v   programovom dokumente pre každý cezhraničný program, ktorý po vypracovaní zo strany partnerských štátov bude predložený na rokovanie vlády SR a následne bude zaslaný Európskej komisii na schválenie. 
Návrh materiálu bol predložený na medzirezortné pripomienkové konanie. Vyhodnotenie pripomienkového konania je uvedené v prílohe materiálu.
Návrh materiálu nemá žiadny finančný, ekonomický, enviromentálny vplyv, vplyv na zamestnanosť ani podnikateľské prostredie a  z toho dôvodu sa doložka vplyvov nevyhotovuje.